Jonas Dahl (SF), 2013-11-07:
I SF er vi rigtig glade for det her lovforslag, fordi vi nu tager et vigtigt skridt for at styrke samarbejdet om sundhedsopgaverne på tværs af de forskellige led i det danske sundhedsvæsen.
Det er et samarbejde, der skal bygge på fælles og ambitiøse målsætninger, og et samarbejde, der også forpligter.
I dag har vi de her 98 sundhedsaftaler, og det betyder, at de tilbud, som borgerne får, kan være ret forskellige, og det kan også være svært for kommuner og regioner at samarbejde på tværs.
Det betyder også, at to patienter, der bliver udskrevet fra det samme sygehus, reelt set kan få to forskellige programmer for genoptræning, og ofte risikerer vi også, at patienterne lander mellem to eller flere stole i det samlede sundhedsvæsen.
Derfor synes vi også i SF, at det er godt, at vi med det her lovforslag reducerer de nuværende 98 sundhedsaftaler til 5, så borgerne kan få et mere sammenhængende behandlingsforløb, og så vi opnår en mere ensartet behandling af patienterne og borgerne.
Jeg synes sådan set også, at det er værd at notere sig, at både KL og Danske Regioner og Danske Patienter som patientorganisation faktisk støtter det.
Det er også afgørende, at der sikres større sammenhænge, og at det er borgerne, der sættes i centrum.
Hvis man f.eks. har en kronisk sygdom eller er gammel og ofte har brug for pleje og behandling fra forskellige dele af det danske sundhedsvæsen, bør det ikke være op til borgeren selv at finde ud af, hvordan man finder rundt i det.
Så større sammenhæng på tværs af sundhedsvæsenet skal også sikre, at det ikke ender med, at borgeren bliver genindlagt eller bliver en svingdørspatient på grund af manglende kommunikation mellem sygehuset, den praktiserende læge og i sidste ende også den kommunale plejedel.
Jeg tror på, at vi kan skabe en større sammenhæng mellem sundhedsaftalerne, fordi regionsrådene og kommunalbestyrelserne nu også forpligtes til at opstille konkrete målsætninger for det tværfaglige samarbejde på sundhedsområdet samt fastsætte nogle nye obligatoriske indsatsområder.
Det gør det muligt at lave nogle fællesmål, og at behandlingen af patienter også bliver mere ensartet i sidste ende.
Så helt overordnet synes jeg faktisk, at det er godt og positivt, at vi forbedrer regionsrådenes muligheder for at samarbejde med offentlige og private virksomheder.
Det er positivt, at det samarbejde på tværs af sundhedsvæsenet og implementeringen af forslaget vil gøre det her mere smidigt.
Evalueringen af kommunalreformen pegede jo også på de her snitfladeproblemer inden for sundhedsvæsenet, og derfor er det også dejligt, synes jeg, at vi tager fat på de udfordringer.
Så med det vil jeg sige, at vi fra SF's side støtter forslaget.
Jeg vil så også knytte en kommentar til både den kombinerede ordfører fra Venstre og Konservative og DF's ordfører, som var på tidligere, for det var et eller andet sted påfaldende at høre den her kritik af regionerne, som blev rejst.
Det er også velkendt, at man fra Venstres side – fordi der er valgkamp, er man måske lidt mere i tvivl om, hvorvidt man vil nedlægge regionerne – i hvert fald tidligere har haft et meget klart ønske om at nedlægge regionerne.
Derfor virker det også lidt mærkeligt, når der kommer et angreb, som det fru Sophie Løhde kom med på regeringspartierne: Nu var det nærmest os, der ligesom var problemet.
Det er jo Venstre – jeg kunne høre også Dansk Folkepartis ordfører bevæge sig ud ad den tangent – der sådan set vil nedlægge regionerne og sådan set er ude på den tangent, hvor man gerne vil begrænse den del.
Der synes jeg faktisk at det er lidt ærgerligt, at man fra de borgerlige partiers side ikke i højere grad har fokus på, hvad der skal til, hvad vi kan gøre for at løfte det danske sundhedsvæsen.
Og der mener jeg faktisk regionerne spiller en helt afgørende rolle.
Jeg synes også, at de har vist deres berettigelse.
Nogle af os har også erfaring med at sidde i regionsrådene.
Derfor har vi jo også muligheden for netop med regionerne rent faktisk at få styrket det danske sundhedsvæsen.
Jeg må indrømme, at jeg er stærkt bekymret for det, som må ligge i kortene, når man ikke vil have regionerne, for så skal det vel ligge et andet sted, om det så er kommunerne eller staten.
Jeg må ærligt talt sige, at det er stærkt bekymrende, at det er den tilgang, de borgerlige partier lægger op til.
Det var bare en lille bemærkning om de ord, der nu faldt tidligere i kommunalvalgkampens hede, og som nu ligesom passerede lovforslagets behandling.
Tak for ordet.